ກອງປະຊຸມສຸດຍອດຂອງກຸ່ມຈີ 8 ເລີ່ມຂຶ້ນທີ່ຝຣັ່ງ
ປະທານາທິບໍດີໂອບາມາ ແລະຜູ້ນຳຂອງກຸ່ມຈີ 8 ເລີ່ມປະຊຸມກັນທີ່ເມືອງ Deauville ໃນປະເທດຝຣັ່ງ
ປະທານາທິບໍດີສະຫະລັດທ່ານບາຣັກໂອບາມາ ແລະພວກ ຜູ້ນຳຄົນອື່ນໆຂອງໂລກ ພວມໄປໂຮມຊຸມນຸມກັນ ທີ່ເມືອງ Deauville ປະເທດຝຣັ່ງໃນວັນພະຫັດມື້ນີ້ ເພື່ອເຂົ້າຮ່ວມ ກອງປະຊຸມສຸດຍອດຂອງກຸ່ມຈີ 8 ຫຼື 8 ປະເທດທີ່ຈະເລີນ ທາງດ້ານອຸສາຫະກຳ ຊຶ່ງມີທ່າທາງວ່າຈະເພັ່ງເລັງໃສ່ວິກິດ ການນິວເຄລຍຍີ່ປຸ່ນ ແລະການລຸກຮືຂຶ້ນຂອງປະຊາຊົນໃນ ບັນດາປະເທດອາຣັບ ຕະຫຼອດທັງບັນຫາຕ່າງໆ ທາງດ້ານ ເສດຖະກິດຂອງໂລກ ປັນທີ່ຄາດກັນວ່າທ່ານໂອບາມາຈະໃຊ້ກອງປະຊຸມສຸດຍອດ ໃນຄັ້ງນີ້ ເພື່ອເສີມຄວາມເຂັ້ມແຂງໃຫ້ແກ່ຄຳຮຽກຮ້ອງຂອງ ທ່ານໃນການໃຫ້ຄວາມສະໜັບສະໜຸນຕໍ່ການປະຕິຮູບທາງ ດ້ານການເມືອງແລະເສດຖະກິດໃນພາກຕາເວັນອອກກາງ ແລະອາຟຣິກາເໜືອ ນີ້ແມ່ນກອງປະຊຸມທີ່ສຳຄັນເທື່ອທຳອິດຂອງໂລກ ນັບແຕ່ທ່ານໄດ້ກ່າວຄຳປາໄສທີ່ມີຄວາມ ໝາຍສຳຄັນປະວັດສາດ ຢູ່ກຸງວໍຊິງຕັນ ທີ່ທ່ານໄດ້ຊຸກຍູ້ສົ່ງເສີມຄວາມຄິດດັ່ງກ່າວນີ້ ນອກນັ້ນ ຍັງເປັນກອງປະຊຸມເທື່ອທຳອິດນັບແຕ່ທ່ານ Dominique Straus-Khahn ໄດ້ ລາອອກຈາກຕຳແໜ່ງໃນຖານະຫົວໜ້າອົງການກອງທຶນສາກົນ IMF ຊຶ່ງຈະເປີດໂອກາດໃຫ້ ນາໆຊາດປຶກສາຫາລືກັນກ່ຽວກັບວ່າບຸກຄົນໃດຈະມາຮັບຕຳແໜ່ງແທນທ່ານ ປະທານາທິບໍດີຝຣັ່ງ ທ່ານ Nicolas Sarkozy ເປັນປະທານກອງປະຊຸມຂອງ 8 ປະເທດ ທີ່ນຳໜ້າທາງດ້ານອຸສາຫະກຳຂອງໂລກຢູ່ທີ່ເມືອງຕາກອາກາດ Deauville ຂອງຝຣັ່ງ ໃນຕົ້ນອາທິດນີ້ປະທານາທິບໍດີໂອບາມາ ໄດ້ຢ້ຽມຢາມປະເທດອັງກິດເປັນເວລາ 3 ມື້ ບ່ອນ ທີ່ທ່ານໄດ້ປຶກສາຫາລືກ່ຽວກັບບັນຫາຕ່າງໆທາງດ້ານເສດຖະກິດຂອງໂລກ ກັບນາຍົກລັດຖະ ມົນຕີ David Cameron ພວກຜູ້ນຳທັງສອງໄດ້ຕົກລົງກັນວ່າ ການປະຕິບັດງານທາງທະ ຫານຂອງພັນທະມິດໃນລີເບຍຈະດຳເນີນຕໍ່ໄປຈົນກວ່າທ່ານ Moammar Gadhafi ຈະຢຸດ ເຊົາການໂຈມຕີພົນລະເຮືອນແລະສະລະອຳນາດ